Predkladacia správa

Informácia o celkovom štatistickom vyhodnotení procesu verejného obstarávania za rok 2001 je vypracovaná druhýkrát od nadobudnutia účinnosti zákona č. 263/1999 Z. z. o verejnom obstarávaní a o zmene a doplnení niektorých zákonov (ďalej len „zákon“), na základe úlohy C. 2  uloženej uznesením vlády SR č. 228 zo dňa 7. marca 2001. Svojím obsahom dopĺňa správu o činnosti Úradu pre verejné obstarávanie (ďalej len „úrad“) za rok 2001, ktorú vláda SR  vzala na vedomie na rokovaní dňa 3. apríla 2002.
Materiál obsahuje nielen informácie o údajoch predložených obstarávateľmi formou štatistických výkazov podľa § 39 ods. 4 zákona, ale aj informácie vyplývajúce zo správ obstarávateľov o zmluvách uzavretých v roku 2001 na základe nadlimitnej metódy verejného obstarávania, ktoré obstarávatelia predkladajú úradu  v súlade s § 39 ods. 2 zákona.
Obsahom materiálu je informácia o výsledkoch verejného  obstarávania za predchádzajúci rok. Jej vybrané časti budú zovšeobecnené a budú použité pri rokovaniach so zástupcami  európskych spoločenstiev a pri analytickej a koncepčnej práci úradu.
Informácia o celkovom štatistickom vyhodnotení procesu verejného obstarávania za rok 2001 nemá finančný, ekonomický, environmentálny dopad a ani dopad na zamestnanosť.
Predložený materiál má informatívny charakter, a preto nebol predložený na medzirezortné pripomienkové konanie.
Tento materiál môže byť zverejnený v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií). Úrad zverejní túto informáciu na svojej internetovej stránke. Vybrané informácie budú publikované vo Vestníku verejného obstarávania a budú k dispozícii aj v anglickej verzii.